BH รูด 3% นิวโลว์รอบ 2 เดือน เซ่นกำไรไตรมาส 2 ต่ำคาด โบรกฯ หั่นเป้าเหลือ 112 บ.
BH รูด 3% นิวโลว์รอบ 2 เดือน เซ่นกำไรไตรมาส 2 ต่ำคาด โบรกฯ หั่นเป้าเหลือ 112 บ. ล่าสุดอยู่ที่ 107.50 บาท ลบ 3 บาท หรือ 2.71% มูลค่าซื้อขาย 122.03 ล้านบาท
BH รูด 3% นิวโลว์รอบ 2 เดือน เซ่นกำไรไตรมาส 2 ต่ำคาด โบรกฯ หั่นเป้าเหลือ 112 บ. ล่าสุดอยู่ที่ 107.50 บาท ลบ 3 บาท หรือ 2.71% มูลค่าซื้อขาย 122.03 ล้านบาท
6 ส.ค. 2563

ผู้สื่อข่าวรายงานว่า ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH ล่าสุด ณ เวลา 10.16 น. อยู่ที่ 107.50 บาท ลบ 3 บาท หรือ 2.71% สูงสุดที่ 108 บาท ต่ำสุดที่ 105.50 บาท ด้วยมูลค่าซื้อขาย 122.03 ล้านบาท โดยราคาหุ้น BH ปรับตัวลดลงต่ำสุดในรอบ 2 เดือน นับตั้งแต่ราคาหุ้นอยู่ที่ระดับ 105 บาท เมื่อวันที่ 18 พ.ค.2563 ภายหลังรายงานผลประกอบการไตรมาส 2/63 มีกำไรลดลง

ทั้งนี้ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ถือ” BH ปรับลดราคาเป้าหมายลงเป็น 112 บาท/หุ้น จากเดิม 118 บาท โดยผลประกอบการไตรมาส 2/63 อ่อนแอ โดยมี Core Profit ที่ 44 ล้านบาท หดตัวแรง 94% เมื่อเทียบจากปีก่อน และ 94% เมื่อเทียบไตรมาสก่อน เนื่องจากรายได้และ EBITDA margin ลดลงมาก ซึ่งต่ำกว่าที่บล.ดีบีเอสฯ และตลาดคาดไว้มาก
ส่วนรายได้ลดลง 43% เมื่อเทียบจากปีก่อน และ 41% เมื่อเทียบไตรมาสก่อน เนื่องจากปริมาณคนไข้ในประเทศลดลง 13%เมื่อเทียบจากปีก่อน ปริมาณคนไข้ต่างชาติลดลง 59% เมื่อเทียบจากปีก่อน โดยเฉพาะเดือนเม.ย. ซึ่งรายได้จากคนไข้ต่างชาติคิดเป็น 48% ของรายได้
นอกจากนี้ยังปรับลดคาดการณ์กำไรสุทธิปี 2563-2564 ลง 46% และ 8% ตามลำดับ สะท้อนรายได้และ EBITDA margin ที่แย่กว่าคาดการณ์เดิม ซึ่งทำให้กำไรสุทธิปี 63F ลดลง -62% แล้วพลิกฟื้นเป็น 118% ในปี 2564 โรงพยาบาลมีฐานะการเงินแข็งแกร่ง เป็นเงินสดสุทธิ และธุรกิจมีแนวโน้มดี &amp; มีโอกาสเติบโตได้ในระยะยาว